b'\n_START_ARTICLE_\nFischerin projektio\n_START_PARAGRAPH_\nFischerin projektiossa kiraalisen yhdisteen rakenne piirret\xc3\xa4\xc3\xa4n niin, ett\xc3\xa4 hiilivetyketju kulkee pystysuorassa ja useimmiten 1-hiili (yleens\xc3\xa4 karbonyylihiili) on ylh\xc3\xa4\xc3\xa4ll\xc3\xa4. Vaakasuorat sidokset ajatellaan tulevaksi tasosta ulosp\xc3\xa4in, katsojaa kohti ja pystysuorat sidokset menev\xc3\xa4t tason taaksep\xc3\xa4in. T\xc3\xa4t\xc3\xa4 esitystapaa k\xc3\xa4ytet\xc3\xa4\xc3\xa4n erityisesti biomolekyyleist\xc3\xa4, kuten monosakkarideista ja aminohapoista ja se sopii erityisesti useita kiraliakeskuksia sis\xc3\xa4lt\xc3\xa4vien yhdisteiden esitt\xc3\xa4miseen.  _NEWLINE_Fischerin projektiossa rakenteita verrataan glyseraldehydiin, jolla on olemassa D- ja L-enantiomeerit. Monosakkaridien D- ja L-muodot m\xc3\xa4\xc3\xa4r\xc3\xa4ytyv\xc3\xa4t karbonyyliryhm\xc3\xa4st\xc3\xa4 kauimmaisena sijaitsevan asymmetrisen hiilen OH-ryhm\xc3\xa4n orientaation mukaan. Kun t\xc3\xa4ss\xc3\xa4 hiiliatomissa oleva OH-ryhm\xc3\xa4 on oikealla puolella, on kysymyksess\xc3\xa4 D-konfiguraatio (kuten D-(R)-(+)-glyseraldehydill\xc3\xa4) ja vastaavasti L-konfiguraatiossa OH-ryhm\xc3\xa4 on vasemmalla puolella (kuten L-(S)-(-)-glyseraldehydill\xc3\xa4)._NEWLINE_My\xc3\xb6s aminohappojen stereokemia voidaan esitt\xc3\xa4\xc3\xa4 Fischerin projektiokaaviolla, jossa karboksyyliryhm\xc3\xa4 on ylh\xc3\xa4\xc3\xa4ll\xc3\xa4 ja aminoryhm\xc3\xa4 on vasemmalla, kun kysymyksess\xc3\xa4 on luonnon L-aminohappo. D-aminohapoilla aminoryhm\xc3\xa4 on oikealla._NEWLINE_Projektio on saanut nimens\xc3\xa4 nobelisti Hermann Emil Fischerin mukaan.'